Per hunc igitur sanctum Domini Maiolum, multotiens demonstrata est imitatrix bonæ voluntatis intentio multorum, vt huius rei gratia quilibet remuneratus, de die in diem proficeret ad meliora promptius,  alter voluntarius se coaptaret, vt ad similioris gradus ascensum surgeret. Nam ad id demonstrandum, assumatur quidam Gauzfredus, qui nobilitatem generis nobilitans laudabilis meriti floribus, in aduentu  susceptione dilectoris Dei Maioli experimento didicit, quod obedientia melior quam victima fuerit. Nam reuertens sanctus Domini a patria Pictauensi, ordinata inibi multa caterua Monasticæ religionis, vno dierum transmisit ad prædictum virum quemdam Dei famulum nomine Viuianum, mandans  poscens, vt se suosque hospitio susciperet. Quod libenter  voluntarie se facturum repromisit, sed multa se affici tristitia prædixit, quia piscem nullum se habere in præsenti sapiebat,  transcursa  minorata vicina aqua, nullam sibi inueniendi spem fiduciamque donabat. Sed diuina inspiratione ammonitus, ascendens equum ad aquam venit, piscatores in aquam intrare commendauit. Qui diu multumque laborantes, opus dimittunt inanes. Tandem resummens vir nobilis Gauzfredus vires, inuocato Christi nomine, orat vt superna pietas aperiat,  demonstret ei quantam apud omnipotentem Deum sanctus Pater Maiolus fiduciam habeat. Et sic in eius sancti viri nomine iterum piscatores in aquam intrare ammonet. Qui ad primum tractum, mirabile dictu, laudabile effectu, dum nomen sancti Maioli inuocant, magnum Esocem, quem vulgares Salmonem vocant, ab eadem aqua trahunt, in qua nec antea, nec postea, inueniri similis potuit. Quoniam quidem nec isdem locus ad hunc habere habilis erat, vel suit. Sed ad demonstrandum beati viri meritum, tale fideli viro Gauzfredo donatiuum piscis præparauit gratia cœlestis, illud Euangelicum in eo adimplens repromissum, Omnia possibilia sunt credenti. Ipsam denique capturam piscis lætus,  alacriter ante se in caballo suo apportans Gauzfredus, sancto Patri Maiolo repræsentauit. Et pariter iocundantes,  lætum diem deducentes per omnia,  pro datis vniuersis beneficiis, omnipotentem Deum benedicunt.